text: কাশ্মীর ইস্যুতে আলোচনায় বসছেন ট্রাম্প- মোদী!SANGBAD21.COM
  আন্তর্জাতিক ডেস্ক:: ভারতের প্রধানমন্ত্রী নরেন্দ্র মোদীর সঙ্গে টেলিফোনে কথা হয়েছে ডোনাল্ড ট্রাম্পের। দুজনের অন্তত ৩০ মিনিট ফোনে কথা হয়েছে বলে জানা গিয়েছে। কাশ্মীর সহ একাধিক বিষয় নিয়ে হয়েছে আলোচনা। দুজনে যে ফের একবার দেখা করতে চলেছেন সেকথা বিবৃতিতে জানালো হোয়াইট হাউস।
  গতকাল সোমবার মোদীর সঙ্গে ট্রাম্পের কথা হয়। এরপর হোয়াইট হাউসের তরফ থেকে এক বিবৃতিতে জানানো হয় কথোপকথনে কী নিয়ে আলোচনা হয়েছে। বিবৃতিতে বলা হয়েছে, 'আগামিদিনে ভারত ও আমেরিকা অর্থনৈতিক জোট আরও শক্ত করবে কীভাবে, সেই বিষয়ে কথা হয়েছে।' পাশাপাশি ভারত-পাকিস্তানের অশান্তি যেন প্রশমিত হয়, সেই বিষয়টাতেও জোর দিয়েছেন ট্রাম্প।
  ভারতের বিদেশমন্ত্রী আগেই জানায় যে, ৩০ মিনিটের এই কথোপকথনে দ্বিপাক্ষিক এবং আঞ্চলিক বিষয় নিয়ে আলোচনা হয়েছে। চলতি বছরে জুনের শেষে ওসাকাতে তাদের বৈঠকের কথা তুলে ধরেন। ওসাকাতে দ্বিপাক্ষিক আলোচনা নিয়ে অর্থনৈতিক ক্ষেত্রে আশা প্রকাশ করেছেন তিনি৷ এই বিষয়ে একের পর এক ট্যুইটও করেছেন তিনি।
  খবর অনুযায়ী, পাকিস্তান প্রসঙ্গেও ট্রাম্প-মোদীর কথা হয় এবং পাকিস্তানের অ্যান্টি-ইন্ডিয়া কাজকর্মে বিপদ বাড়ছে, এবং ভারত এই ধরণের কাজ বরদাস্ত করবে না বলে মোদী জানান বলে জানা গিয়েছে।
  জানা যায়, হোয়াইট হাউস জানিয়েছে, জম্মু-কাশ্মীরের পরিস্থিতি নিয়ে ভারত এবং পাকিস্তানের মধ্যেই দ্বিপাক্ষিক কথা হওয়া প্রয়োজন। সেই সঙ্গে এই বিষয়ের গুরুত্ব কতটা সেই নিয়েও কথা হয় বলে জানা যায়। ডেপুটি প্রেস সেক্রেটারি হোগান গিদলে শুক্রবার দুপুরে এই বিষয়ে জানান।